Setu amañ traoù am eus  gwelet ar miz-mañ met nem boa ket bet amzer choazh do lâret: ha neoazh e talvont ar boan bout gwelet get pep unan ur sort. Amañ e faot din komz ag ar mod ma vez polinizet daou sort bokedoù get ar gweren. E gwirionez evit pep sort plantenn e vez kavet polinizerion resis, gwezhavez ur bochad sortoù, met gwezhavez ivez un amprevan hepken, unan resis, ha keneve ma ta da welet ar blantenn e chom honnezh hep teurel had goude. Pep plantenn deus he mod da vout polinizet, ha bleuñv ar banal em eus kavet berr é  sellet doch strivoù ar gweren evit tapout o follen. Chwi a wel penaos eo bleuñv ar banal. Ar petalennoù zo dirak a cholo ar staminennoù (pe goafioù) hag an dared (le style). Pa arru ur werenenn àr ur vleuñvenn yaouank e pouez àr ar petalennoù, get nerzh. Ha me lâr deoch e vez gwelet splann e lak poan. Emañ é tijambetal aze, é voutiñ he fenn a-barzh. Hag, en un taol, setu ar goafioù hag an dared é strimpiñ er-maez ag o chuzhadell ! Ken e weler ar pollen é nijal un herradig... Met an dra-se a dremen ker  buan ma ne welit ket atav splann, hag afer a vehe a filmiñ hag a dremen ar film difonn evit gwelet mat. Ha phe devez dastumet ar pollen e ya da welet ur vleuñvenn arall. Leuskel a ra a-gostez ar bleuñv o deus tarzhet choazh, hag ar re a zo re abred evit tarzhiñ, ha pas prest choazh.